謝寇十一惠端硯
作者：陳師道
朝代：宋

paragraphs: 百工營材先利器，市道居貨如作贅。
書生活計亦酸寒，斷塼半瓦寧求備。
端溪四山下龍淵，鬰積中州清淑氣。
金聲玉骨石爲容，河江屈流雲作使。
滑如女膚色馬肝，夜半神光際天地。
諸天散花百神喜，知有聖人當出世。
沒人投深索千丈，探頷適遭龍伯睡。
轆轤挽出萬人賀，千歲之藏一朝致。
琢爲時樣供翰墨，十襲包藏百金貴。
北行萬里更衆目，寇卿好事不計費。
南鄰居士卿之孫，豐悴相從不爲異。
似憐陶瓦磨竈煤，輟贈不減前人志。
人言寒士莫作事，鬼奪客偷天破碎。
龜玉韞匵與無同，錦衾還客棄佳惠。
衆所欲得當有緣，天獨於余可無意。
敢書細字注魚蟲，要傳華嚴八千偈。